רונן אידלמן

רונן אידלמן (נולד ב-22 ביוני 1971) הוא אמן קונספטואלי, מעצב גרפי, אקטיביסט, מייסד ועורך שותף של מגזין האמנות והתרבות "ערב-רב" וזוכה פרס עידוד היצירה לאמנות פלסטית של משרד התרבות והספורט לשנת 2014.

 ביוגרפיה 
אידלמן נולד ב, ניו יורק, לארתור וארלין אידלמן. בגיל שבע עלה עם משפחתו לישראל, גדל והתחנך בתיכון הרטמן שבירושלים. לאחר שירותו הצבאי השלים תואר ראשון בתקשורת חזותית במרכז ויטל ללימודי עיצוב.

בשנת 2008 סיים תואר שני באומנות באוניברסיטת באוהאוס, ויימאר, שבגרמניה. הוא התמחה באומנות ב ועבודת התזה שלו עסקה בתנועות פוליטיות כעבודת אומנות. במרכז התזה שלו עמדה עבודת אמנות מושגית של הקמת מדינה יהודית אלטרנטיבית בתורינגיה שבגרמניה, תחת השם "מדינת ויימאר". פרויקט "מדינת ויימאר" הוצג בתערוכות בגרמניה, אוסטריה, צ'כיה, קנדה, שוודיה, בוסניה והרצגובינה, ישראל וברחבי הרשת.

בשנת 2010 ייסד, יחד עם שותפו מבקר האמנות יונתן אמיר, את כתב העת המקוון לאומנויות, תרבות וחברה "ערב רב" בו הוא משמש כעורך שותף. בשנת 2020 השלים את הדוקטורט שעסק במעקב קהילתי במרחב הציבורי, במסלול לעיצוב, בפקולטה לארכיטקטורה ובינוי ערים של הטכניון, בהנחייתם של ד"ר דוד בהר ופרופ' קארל מרטנס.

בשנת 2014 זכה בפרס עידוד היצירה לאמנות פלסטית של משרד התרבות והספורט.

בשנת 2022 ייסד את המכון לטכנולוגיה חיובית.

מאז שנת 2023 הוא חוקר פוסט-דוקטורט בנושא "אזרחות עירונית דיגיטלית", במחלקה למדעי הסביבה, גיאואינפורמטיקה ותכנון ערים, באוניברסיטת בן-גוריון בנגב.

פעילות כיוצר 
החל את דרכו כמעצב בסטודיו של דוד טרטקובר ובהמשך שימש כארט דירקטור במון מולטימדיה. בשנים 1999–2003, היה המעצב הראשי ושותף בסטודיו גרוב אביליטי ובשנת 2014 שימש כמנהל אומנותי בפרויקט "עושים שכונה", של עמותת רוח חדשה. בשנת 2023 היה המעצב הראשי של תנועת "עומדים ביחד".

פעילות אקדמית
אידלמן משמש כעמית הוראה במחלקה לתקשורת ועיתונאות של האוניברסיטה העברית בירושלים וחלק מצוות ההוראה של בית הספר לאדריכלות נגב, ב, שבבאר שבע. הוא שימש כמרצה בבית הספר קמרה אובסקורה: בית הספר לאמנות, במחלקה לתקשורת חזותית במנשר לאמנות, במחלקת ניו מדיה שבמוסררה, ביחידה להיסטוריה ופילוסופיה של האמנות, העיצוב והטכנולוגיה של שנקר, ובפקולטה לאומנויות בסמינר הקיבוצים.

בשנים 2009–2012 שימש כחוקר במרכז מינרבה למדעי הרוח של אוניברסיטת תל אביב. בשנים 2016–2020 שימש כחוקר ועוזר הוראה במעבדת מונדי בפקולטה לארכיטקטורה ובינוי ערים ב.

בשנת 2021 שימש כעמית מחקר במכללה האקדמית ספיר ומכון טרומן במחקר "ערים מעורבות וחכמות: אתגרים והזדמנויות ביישומים דיגיטליים", וכמרצה בפקולטה לאומנויות במכללת סמינר הקיבוצים.

בשנת 2022 פעל כעמית מחקר בפוסט-דוקטורט שעסק בדאטה מטבוליזם, כחלק ממחקר על האקולוגיה הפוליטית של מטרופולין תל אביב, בבית הספר לקיימות של אוניברסיטת רייכמן, הרצליה. בשנת 2023 שימש כעמית מחקר בפוסט-דוקטורט שעסק באוריינות מעקב, דרך אומנות במחלקה לתיאטרון ופרפורמנס של האוניברסיטה העברית בירושלים.

פעילות בתקשורת
בתחילת דרכו הפיק וערך את תוכנית הרדיו "פסולת רדיו אקטיבית", של רדיו ירושלים (1995–1996) ובהמשך ייסד וערך את מגזין ”42 מעלות". בשנים 2000–2004 שימש כחבר מיסד באינדימדיה, במסגרתו ייסד והיה עורך שותף במגזין "כאן". בשנת 2003 שימש כעורך וכותב ראשי בתוכנית הטלוויזיה "ביפ שאו עם שרון קנטור" מבית קשת ובשנת 2002, היה עורך ראשי של המגזין "עוד". בשנים 1999–2016 שימש כעיתונאי וככתב בכתבי עת ועיתונים מגוונים ביניהם: "Pacific Asia Art", "העיר", "טיים אאוט", "42 מעלות", "מצד שני", "הכיוון מזרח", "In With From News", "וואלה", ועוד.

בשנת 2004 ייסד את "מארב", מגזין מקוון לאמנות ותרבות, ושימש בו כעורך עד שנת 2009. בשנים 2020–2023 היה עורך ומנחה שותף בפודקאסט התרבות "לשם שמיים" של בית הנסן ומגזין ערב רב.

חיים אישיים
אידלמן מתגורר בירושלים, בזוגיות עם יולי חרומצ'נקו ולהם שני ילדים.

 תפיסת עולם 
אידלמן, כאמן רב תחומי, ככותב וכפעיל פוליטי, פועל באופן המשלב אמנות ואמירה פוליטית גם ביצירה אמנותית, גם בכתיבה וגם במחקר, וכופר בהפרדה בין אקטיביזם פוליטי לבין עשיה אמנותית במרחב הציבורי. במאמר שפרסם ב-2010 בערב רב קרא לאמנים לצאת מהדימוי של האמן המתייסר לבדו עם היצירה ולפעול כדי לשנות מציאות. תפיסת מציאות זו עמדה גם בבסיס עבודות אמנות במרחב הציבור שביצע והציג בישראל ובמדינות נוספות.

 ספרים שערך או כתב 
 הערה - אמנות עצמאית בירושלים בתחילת המאה ה-21. עורכים: רונן אידלמן, Sala-Manca (לאה מאואס ודיאגו רוטמן). ירושלים:  "הערת שוליים" והאקדמיה של העכשווי, 2014
 מוסללה: חמש השנים הראשונות: 2009-2014. עורכים: רונן אידלמן, יונתן אמיר ומתן ישראלי. ירושלים: ערב רב, 2018
 בטיחות דיגיטלית בזמן מחאה: טיפים למוגנות ובטיחות דיגיטליות למפגינים.ות. מאת רונן אידלמן.	ירושלים: המכון לטכנולוגיה חיובית, 2023

 קישורים חיצוניים 

 רונן אידלמן, באתר האוניברסיטה העברית בירושלים
 אמנות עכשווית בשירות ובהתנגדות למעקב ופיקוח, באתר הרמה

 אמנות עצמאית בירושלים בתחילת המאה ה-21, באתר הספרייה הלאומית


 הערות שוליים 

2025 06
קטגוריה:סגל האוניברסיטה העברית בירושלים
קטגוריה:ישראלים שנולדו ב-1971